Slim River

Slim River adalah sebuah pekan di daerah Muallim, Negeri Perak. Ia terletak di selatan Perak, kira-kira 20 km di utara Tanjung Malim dan 100 km di selatan Ipoh. Slim River merupakan pekan kedua terbesar di daerah Muallim dan ditadbir oleh Majlis Daerah Tanjung Malim.

Etimologi
Asal usul nama Slim River diambil dari dua perkataan Inggeris bermaksud "Sungai Sempit". Hal ini disebabkan British telah menamakan kawasan ini dahulu berikutan keadaan sungai dikawasan ini yang sempit.

Nama kampung berdekatan Slim River
Kampung Kuala Slim Berjarak 7 km daripada Pekan Slim River terdapat sebuah pekan kecil iaitu Kampung Kuala Slim, Kampung Jaya.

Pengangkutan
Slim River boleh dicapai melalui pengangkutan jalan raya dan pengangkutan keretapi. Terdapat Lebuhraya Utara-Selatan dan Laluan Persekutuan Malaysia 1 ke Slim River. Selain itu, Stesen Bas Slim River dan Stesen Keretapi Slim River juga berkhidmat untuk bandar ini.

Kemudahan pendidikan
Dari segi pendidikan, antara sekolah yang terdapat di kawasan ini ialah:
 Sekolah Kebangsaan Kuala Slim
 Sekolah Rendah Kebangsaan Slim River
 Sekolah Kebangsaan Balun Slim River
 Sekolah Kebangsaan Aminudin Baki, Slim River
 Sekolah Kebangsaan Kampung Balun
 Sekolah Kebangsaan Pos Bersih
 Sekolah Kebangsaan SLIM VILLAGE
 Sekolah Menengah Kebangsaan Dato Zulkifli Muhammad
 Sekolah Menengah Kebangsaan Slim River
 Sekolah Menengah Kebangsaan Agama Slim River
 Kolej Vokasional Slim River
 Sekolah Jenis Kebangsaan (C) Chin Hua, Perak
 Sekolah Jenis Kebangsaan (T) Slim River

Sejarah 

Slim River adalah tempat berlakunya pertempuran yang menentukan nasib Tentera British semasa serangan Jepun ke atas Tanah Melayu iaitu ketika Perang Dunia II. Tentera British telah mengalami kekalahan teruk semasa Pertempuran Jitra apabila Divisyen ke-11 India pimpinan Mej. Jen. David Murray-Lyon  ditewaskan oleh Tenetra Jepun pimpinan Lt. Jen. Tomoyuki Yamashita dan yang memaksa mereka berundur ke Kampar. Tentera British mengatur pertahanan di Kampar. Tentera Jepun terus mara dan berhadapan dengan Tentera British dalam Pertempuran di Kampar. Tentera British memberikan tentangan hebat tetapi Tentera Imperial Jepun lolos melepasi barisan pertahanan British dan memaksa mereka berundur ke Slim River.

Lt. Jen. A. E. Percival dan Lt. Jen. Lewis Heath tahu sekiranya mereka gagal menyekat kemaraan Jepun dI Slim River, Tentera British tidak akan dapat  mempertahankan Selangor dan Negri Sembilan. Bagaimanapun tentera British yang sedang berehat ketika berundur, telah diserang secara mengejut dalam satu pertempuran yang dikenali sebagai pertempuran di Slim River. Pertempuran ini terkenal kerana kejutan yang terhasil apabila sejumlah kecil tentera infantri Jepun dengan bantuan kereta kebal berjaya menumpaskan pasukan Tentera British yang lebih besar. Pertempuran ini mengakhiri harapan tentera British bagi mempertahankan Tanah Melayu.

Rujukan

Pekan di Perak